ครม. เตรียมพิจารณาวันเลือกตั้งท้องถิ่น หลังหมดวาระนาน 3 ปี
ที่ประชุมคณะรัฐมนตรี เตรียมพิจารณาวันเลือกตั้งท้องถิ่น หลังหมดวาระนาน 3 ปี ขณะที่แรงงาน เตรียมเสนออนุมัติกรอบวงเงิน ชดเชย 2,500 บาท พื้นที่แดงเข้ม โดยมีพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรีเต็มคณะเป็นครั้งแรก หลังจากที่ก่อนหน้านี้เป็นการประชุมผ่านระบบ Video Conference ตามมาตรการป้องกันโควิด-19 โดยคาดการณ์ว่าจะมีการรายงานสถานการณ์การแพร่ระบาดของโรคโควิด-19 รวมถึงความคืบหน้าในการแก้ไขพระราชบัญญัติโรคติดต่อ ซึ่งจะนำมาใช้แทน พ.ร.ก.ฉุกเฉิน ที่มีกระแสข่าวว่าจะไม่มีการต่อขยายเวลาหลังจากสิ้นสุดการบังคับใช้ในสิ้นเดือนนี้และอาจจะมีการเสนอแนวทางการแปรสภาพของ ศบค.เพื่อปรับใช้ในคณะกรรมการโรคติดต่อด้วยสำหรับวาระที่น่าสนใจคือ กระทรวงมหาดไทยจะเสนอให้มีการเลือกตั้งสมาชิกสภาท้องถิ่น หรือผู้บริหารท้องถิ่นขององค์กรปกครองส่วนท้องถิ่น ได้แก่ องค์การบริหารส่วนตำบล กรุงเทพมหานคร และเมืองพัทยา ได้ครบวาระการดำรงตำแหน่งทั่วประเทศแล้วในเดือนพฤษภาคม 2561 โดยที่สมาชิกสภาท้องถิ่นหรือผู้บริหารท้องถิ่นขององค์กรปกครองส่วนท้องถิ่นดังกล่าวยังคงอยู่ปฏิบัติหน้าที่ต่อไปตามคำสั่งหัวหน้า คสช. ฯลฯ ซึ่งขณะนี้กระทรวงมหาดไทยและสำนักงานคณะกรรมการการเลือกตั้ง ทั้งสองฝ่ายมีความพร้อมเพื่อเสนอคณะรัฐมนตรีพิจารณาเห็นสมควรกำหนดให้มีการเลือกตั้ง โดยกรอบการเลือกตั้งตั้งแต่ 28 พฤศจิกายน - 31 ธันวาคม 2564ขณะที่ สำนักงานประกันสังคม จะเสนอที่ประชุมพิจารณาการจ่ายเงินเยียวยาผู้ประกันตนมาตรา 33 ในพื้นที่สีแดงเข้ม รอบที่ 2 เพื่อขอพิจารณาอนุมัติกรอบวงเงินให้กับผู้ประกันตนมาตรา 33 อีกคนละ 2,500 บาท ส่วนวาระการแต่งตั้งเลขาธิการ สมช. จะยังไม่เข้าที่ประชุมเพื่อพิจารณาแต่งตั้งในสัปดาห์นี้ เนื่องจากอยู่ระหว่างการจัดการด้านเอกสาร ระหว่าง สมช. และกระทรวงกลาโหม ซึ่งมีขั้นตอนมากกว่าทั่วไป